વોલીબોલની રમતને પ્રોત્સાહન અને સુવિધા મળે તે માટે સરખડીમાં ઇન્ડોર સ્ટેડિયમ બનાવવા ગ્રામ પંચાયત દ્વારા ૬ એકર જેટલી ખરાબાની જમીનનો ઠરાવ કરવામાં આવ્યો છે. જોકે ગામ નજીક એક પ્રતિષ્ઠિત ઉદ્યોગગૃહ સ્થપાઈ રહ્યું હોવાથી કેટલાક વચેટિયાઓની નજર પણ આ જમીન પર પડી છે. જો રાજ્ય સરકાર અને ગીર-સોમનાથ જિલ્લા તંત્ર આ બાબતે સમયસર કાર્યવાહી કરે તો આ જગ્યાએ રમતગમત સંકુલ બની શકે, અન્યથા આ જમીન આવનાર ઉદ્યોગગૃહને સોંપાઈ જશે તેવી દહેશત વર્તાઈ રહી છે. જો એમ થાય તો ઈન્ડોર સ્ટેડિયમ માટે અન્ય જગ્યાએ જમીન શોધવી પડે અને ગામમાં આટલી મોટી જગ્યા અન્યત્ર મળી શકે તેમ ન હોવાથી ગ્રાન્ટ મળી શકે નહીં.